《浔州东津驿书感》
明代·潘希曾

沿回左江湄，至止东津驿。游子怀往事，恻怆泪沾臆。

昔在景泰中，蛮獠祸孔棘。我祖宪府英，提兵此驻节。

疆场赖敉宁，蛇狶就俘馘。王事诚辛勤，营星陨中夕。

去今六十载，相传犹仰德。嗟予小弱孙，寡昧何所识。

王命使南交，幸兹吊遗迹。天涯岁云暮，寒风吹独立。

作者简介：潘希曾，浙江金华人。弘治十五年（1502）进士，改庶吉士，授兵科给事中，因灾异奏陈八事，指斥近幸。出核湖广、贵州军储还，不赂刘瑾，刘瑾大怒，矫诏廷杖除名。刘瑾伏诛，起迁吏科右给事中。嘉靖中历太仆卿，伏阙争大礼。以右佥都御史巡抚南赣，迁工部右侍郎总理河道，筑长堤四十余里，期年而成。历兵部左右侍郎。嘉靖十一年（1532）五月初四日卒于官，年五十七。赠兵部尚书。有《竹简集》及《奏议》传世。